**ΓΥΜΝΑΣΙΟ ΠΟΛΕΜΙΟΥ ΣΧΟΛΙΚΗ ΧΡΟΝΙΑ: 2015- 16**

**ΓΡΑΠΤΕΣ ΠΡΟΑΓΩΓΙΚΕΣ ΕΞΕΤΑΣΕΙΣ ΙΟΥΝΙΟΥ 2016**

|  |  |
| --- | --- |
| **Τάξη:** Β ΄ Γυμνασίου**Μάθημα:** Νέα Ελληνικά**Ημερομηνία:** 06/ 06 /2016**Χρόνος εξέτασης:** 2 (δύο ώρες) |  |

**ΟΔΗΓΙΕΣ**

* Το εξεταστικό δοκίμιο αποτελείται από πέντε 5 σελίδες (συμπεριλαμβανομένης και της 1ης σελίδας)
* Το εξεταστικό δοκίμιο αποτελείται από δύο (2) μέρη. Να απαντήσετε σε όλα τα μέρη και σε όλα τα ερωτήματα.
* Όλες οι απαντήσεις να γραφούν στις σφραγισμένες κόλλες.
* Δεν επιτρέπεται η χρήση διορθωτικών υλικών.
* Γράφετε μόνο με μελάνι, μπλε ή μαύρου χρώματος.

**ΜΕΡΟΣ Α΄: ΓΛΩΣΣΑ (Μονάδες 30)**

**Κείμενο για κατανόηση:**

**Τηλεόραση. Ένας Δάσκαλος με... επιρροή !**

   «Την είπανε και χαζοκούτι, όμως τα παιδιά την ξέρουν σαν Τι-Βι, ή τελεβίζιον. Μιλάμε, ασφαλώς, για τον μεγάλο «δάσκαλο» που έχει τόση επιρροή επάνω μας και τις περισσότερες φορές μας απορροφάει στις απατηλές εικόνες του. Τηλεόραση, ένας δίαυλος στην υπηρεσία του καλού και του κακού».

 Η τηλεόραση, όπως και να το κάνουμε, είναι πλέον βασικό στοιχείο στη ζωή μας, διότι σαν ένα επίτευγμα της σημερινής τεχνολογίας, έγινε προσιτή σε μικρούς και μεγάλους. Η εύκολη χρήση της μας αναγκάζει να «παίζουμε» μαζί της. Είναι αλήθεια ότι μπορεί να προσφέρει καλές και πολύτιμες υπηρεσίες στον άνθρωπο, διότι μας πληροφορεί και μας ενημερώνει, αναλύοντας γεγονότα σε απλή μορφή και μας τα σερβίρει με έναν γαργαλιστικό και εντυπωσιακό τρόπο. Αυτή με λίγα λόγια είναι η τηλεόραση.

    Η επιρροή της μεγάλη, πολύ μεγάλη. Αρχίζει με την γλυκιά επιρροή της να μας ελκύει και να μας κάνει πλάσματα άβουλα, εκτεθειμένα σε κάθε λογής μηνύματα. Ποιος το αρνείται άλλωστε ότι, αν υπάρχει τηλεόραση στο σπίτι, τις περισσότερες ώρες μας εκεί τις σπαταλάμε; Και όταν ξεφύγεις από την επιρροή της, τοποθετώντας την στον κάλαθο των αχρήστων, η πρώτη παρατήρηση που  θα ακούσεις από τους επισκέπτες σου θα είναι η εξής: «Καλά, τηλεόραση δεν έχετε; Πως μπορείτε δίχως αυτήν;» Και πες, πες, να ‘την πάλι στα χέρια σου να ξεσκονίζεται και από τον κάλαθο που της έπρεπε, να ξαναπαίρνει την πρώτηθέση στη ζωή σου. Μα, θα μου πεις, έχει και τόσο ωραία εκπαιδευτικά προγράμματα πως να την παρατήσω; Μη μου πεις ότι και στα εκπαιδευτικά προγράμματα ξοδεύεις τόσο χρόνο όσο και στα μη εκπαιδευτικά. Αν όμως θέλεις να με διορθώσεις λέγοντας ότι δεν είναι ίδιος ο χρόνος των εκπαιδευτικών προγραμμάτων από των μη εκπαιδευτικών, τότε θα συμφωνήσω μαζί σου. Διότι τα εκπαιδευτικά προγράμματα σήμερα δεν «πουλάνε» και αυτό δεν συμφέρει, άρα..!

   Οι Κίνδυνοι είναι πολλοί, πάρα πολλοί. Αλλά και ποικίλοι. Τόσο τα μικρά παιδιά, όσο και τα ... μεγάλα, είναι εκτεθειμένα σε κάθε είδους θέαμα, που συσσωρεύει το μέγα «κομπιούτερ» του ανθρώπου, που ακούει στο όνομα εγκέφαλος. Και όταν βομβαρδίζεται καθημερινά γίνεται τέτοια πλύση που η επαφή με την πραγματικότητα αργεί να γίνει και ίσως δεν γίνει κάποτε. Και πως να μη γίνεται πλύση εγκεφάλου, αφού η χρήση της τηλεόρασης καταντά... κατάχρηση!

  Σύμφωνα με υπολογισμούς τα παιδιά στις ΗΠΑ, κατά προσέγγιση ξοδεύουν από την παιδική τους ηλικία μπροστά στην τηλεόραση 14,000 ώρες, που αν ερμηνευθεί αλλιώς, έχουμε 40 περίπου ώρες την εβδομάδα μπροστά στο χαζοκούτι. Δεν μας διαφεύγουν φυσικά κι άλλες έρευνες που μας λένε για 25 μόνο ώρες την εβδομάδα, όμως αυτές προχωρούν λίγο βαθύτερα για να μας πουν ότι η στενή επικοινωνία και η ψυχική επαφή που έχουν τα παιδιά με τους γονείς τους εξαιτίας της τηλεόρασης – είναι μόνο 25 λεπτά της ώρας,... εβδομαδιαία.!!!

  Σύμφωνα με ψυχολόγους, ο συνεχής βομβαρδισμός του παιδικού μυαλού, με οπτικά ή ακουστικά ερεθίσματα ποικίλης έντασης, προκαλεί υπερφόρτωση και ψυχική υπερκόπωση, άσχετα αν αυτά τα ερεθίσματα είναι από ηθική άποψη καλά ή όχι. Τις περισσότερες φορές, όμως, τα μηνύματα που δέχεται το παιδί είναι τελείως απαράδεκτα. Υπολογισμοί μας λένε, ότι ένα παιδί πριν το 14ο έτος της ηλικίας του, στις ΗΠΑ, έχει παρακολουθήσει στην τηλεόραση 18,000 φόνους και αμέτρητες περιπτώσεις εκδηλώσεων βίας και επιθετικότητας.

  Αυτό μ’ έκανε να σκαλίσω για λίγο το αρχείο μου και να βρω ότι το 1995 η βρετανική εφημερίδα «SundayTimes» αποκάλυψε στοιχεία ότι κάποια νήπια κάνουν...δίαιτα υπό την επήρεια της τηλεόρασης, για να αποκτήσουν σιλουέτα, και ότι την τελευταία δεκαετία μικρά παιδιά νοσηλεύονται με συμπτώματα νευρικής ανορεξίας, και ο αριθμός τους αυξάνει. Βρήκα, επίσης, και την μικρή Νορβηγέζα, Σιλτέ Μαρία Ρεντεγκάαρτ, πέντε χρόνων, που ξυλοκοπήθηκε άγρια μέχρι θανάτου από συνομήλικούς της διότι έβλεπαν πολλή βία στην τηλεόραση και έτσι, «έπαιζαν» τηλεόραση, όπως είπαν αργότερα. Στο Πεκίνο, ένα πεντάχρονο αγοράκι αυτοκτόνησε αφού είδε μια πολεμική ταινία «εκπαιδευτικού» χαρακτήρα.

Αυτά είναι μια σταγόνα στον ωκεανό από τα τόσα κρούσματα που καθημερινά συμβαίνουν γύρω μας και όμως, εμείς ακόμα μένουμε αδρανείς και αδιάφοροι για την ζημιά που γίνεται στα παιδιά μας. Η βία και ο εκφυλισμός των ηθών που διδάσκει η τηλεόραση, είναι ένας κίνδυνος που θα πέσει σκληρά  στα κεφάλια μας, όταν κάποτε – ίσως – ξυπνήσουμε. Όμως, μήπως τότε θα είναι αργά;

Γιώργος Οικονομίδης

Περιοδικό: "Σπορέας"26/08/1997

1. **ΕΡΩΤΗΣΕΙΣ ΚΑΤΑΝΟΗΣΗΣ ΚΑΙ ΟΡΓΑΝΩΣΗΣ ΚΕΙΜΕΝΟΥ (μον. 15)**

**α)** Ποιο είναι το επικοινωνιακό πλαίσιο (**πομπός, δέκτης**) μέσα στο οποίο παράγεται το κείμενο; (μον.4)

**β)** Ποιος είναι ο **προβληματισμός** του συγγραφέα; Για ποιον **κίνδυνο** προειδοποιεί; (μον.4)

**γ)** Τα πλείστα ρήματα του κειμένου βρίσκονται στον ενεστώτα. Να δικαιολογήσετε τη χρήση του **ενεστωτικού**

**χρόνου** από τον συγγραφέα. (μον.4)

**δ)** Να γράψετε τα **δομικά στοιχεία** της 4ης  παραγράφου του κειμένου. («Οι Κίνδυνοι… κατάχρηση!») (μον.3)

**2.MOΡΦΟΣΥΝΤΑΚΤΙΚΑ ΦΑΙΝΟΜΕΝΑ (μον.10)**

**α)** Να γράψετε τα **αντικείμενα** των υπογραμμισμένων ρημάτων στις πιο κάτω προτάσεις και να αναγνωρίσετε το **είδος** τους. (μον.3)

**i)** Η τηλεόραση προσφέρει υπηρεσίες στον άνθρωπο.

**ii)** Σκάλισα λίγο το αρχείο μου.

**β)** Αφού ονομάσετε τον **χρόνο** στον οποίο βρίσκονται τα ρήματα που είναι υπογραμμισμένα στο κείμενο, να βρείτε τα **υποκείμενά** τους και να τα καταγράψετε. (μον. 4)

έγινε , θα ακούσεις, ξοδεύουν, έχει παρακολουθήσει

**γ)** Να αναγνωρίσετε σε ποια φωνή βρίσκονται τα πιο κάτω ρήματα (είναι κυκλωμένα στο κείμενο) και να

τα μετατρέψετε στην άλλη φωνή. (μον.3)

**i)** βομβαρδίζεται **ii)** πουλάνε

1. **ΛΕΞΙΛΟΓΙΚΕΣ ΑΣΚΗΣΕΙΣ (μον . 5)**

**α)** Να αναλύσετε τις πιο κάτω λέξεις στα **συνθετικά** τους μέρη:(μον.4)

«τηλεόραση», «εγκέφαλος», «επικοινωνία», «αμέτρητες»

**β)** Να γράψετε μία **νέα** σύνθετη λέξη χρησιμοποιώντας το **πρώτο συνθετικό** της λέξης «τηλεόραση». (μον.1)

1. **ΠΑΡΑΓΩΓΗ ΓΡΑΠΤΟΥ ΕΠΙΚΟΙΝΩΝΙΑΚΟΥ ΛΟΓΟΥ (Μονάδες 40)**

«Τηλεόραση, ο μεγάλος «δάσκαλος» που έχει τόση επιρροή επάνω μας. Τηλεόραση, ένας δίαυλος στην υπηρεσία του καλού και του κακού». Να γράψετε ένα κείμενο για τη σχολική εφημερίδα., αναφέροντας τις θετικές και αρνητικές συνέπειες της τηλεόρασης στη ζωή του ανθρώπου. (220-250 περίπου λέξεις)

**ΜΕΡΟΣ Β΄: ΛΟΓΟΤΕΧΝΙΑ (Μονάδες 30)**

***Να διαβάσετε τα κείμενα και στη συνέχεια να απαντήσετε σε όλες τις ερωτήσεις.***

**Κείμενο Ι. «Στο άλογό μου» (Νίκος Καββαδίας)**

Το να γράψει κανείς σ’ έναν άνθρωπο, είναι ίσως εύκολο στους πολλούς. Το να γράψει σ’ ένα ζώο, είναι αφάνταστα δύσκολο. Για τούτο φοβάμαι. Δε θα τα καταφέρω. Τα χέρια μου έχουνε σκληρύνει από τα λουριά σου, κι η ψυχή μου από άλλη αιτία. Όμως πρέπει. Αισθάνομαι την ανάγκη. Γι’ αυτό θα σου γράψω.

 Λατρεύω τη συντομία! Θα σου θυμίσω μονάχα τρεις νύχτες μας. (Απορώ με τον εαυτό μου απόψε. Τόσο στοργικά δε μίλησα ποτέ σε κανένα.) Θυμάσαι τη νύχτα με τη βροχή; Ανελέητα κι οι δυο μουσκεμένοι, προχωρούσαμε μέσα στη νύχτα. Μόνοι. Σε οδηγούσα ή με οδηγούσες; Η όσφρησή σου μας έσωσε. Ένας στάβλος μάς έγινε άσυλο. Παραμερίσαμε το σανό κι ανάψαμε μεγάλη φωτιά. Λέω, ανάψαμε. Εσύ μού ’δινες θάρρος. Ξαπλωμένος σ’ άκουα να μασάς. Κατόπι σου μίλησα. Ποτέ δε συμφώνησα με τους ανθρώπους όπως τότε με σένα. Κοιμηθήκαμε συζητώντας. Εγώ ξαπλωμένος στο χόρτο. Εσύ όρθιο. Πόσοι άνθρωποι δεν κοιμούνται όρθιοι περπατώντας δίχως νά ’χουν τη δική σου νόηση; Ας είναι… Η δεύτερη νύχτα: Τότε που μπήκαμε μ’ άλλους πολλούς μες στη μάχη. Μπορούσε κοντά από κει να κουβαλήσουμε τραυματίες. Ακούσαμε μαζί το θόρυβο του πολέμου και τον συνηθίσαμε. Και τώρα, η νύχτα στο βουνό με τη λάσπη: βαρυφορτωμένοι, κατάκοποι προχωρούσαμε. Άξαφνα έπεσες. Πέσαμε θέλω να πω. Με τα δυο σου πόδια σπασμένα, με το κεφάλι χωμένο στις λάσπες. Θυμάσαι πόσο προσπάθησα. Δεν το κατόρθωσα. Ποτέ δεν προσπάθησα τόσο. Φυλάω ακόμα το ξυστρί και τη βούρτσα σου. Κι όταν κάποτε κι αυτά θα τα παραδώσω, θα σε φυλάξω στη μνήμη μου. Οι κάλοι των χεριών μου από τα λουριά σου μου είναι τόσο αγαπητοί. Θα σου ξαναγράψω!...

**Κείμενο 2. [Αδίδακτο] «Ο μπάρμπα-Γιάννης κι ο γάδαρός του» (Αργύρη Εφταλιώτη)**

Αν έχει ιστορία ο μπάρμπα-Γιάννης, τη χρωστάει στο γάδαρό του. Επειδή ο γάδαρός του —Ψαρό τον έλεγε, ας τον πούμε και μεις Ψαρό— δούλεψε καλά στη ζωή, του, από την ώρα που σήκωσε σαμάρι η ράχη του. Επειδή στάθηκε καλότυχος γάδαρος ο Ψαρός, μ' όλη του τη βαριά δουλειά που έκαμε στη ζωή του. Επειδή ήτανε γάδαρος με χαρακτήρα ο Ψαρός.

Όταν ο μπάρμπα-Γιάννης έχασε το περιβόλι του, άλλο δεν του έμενε παρά ο Ψαρός. Αυτός ήταν ο φίλος του , το στήριγμά του. Μ' αυτόνα δούλευε, μ' αυτόνα μιλούσε. Κατάντησε μπάρμπα-Γιάννης και Ψαρός να είναι ένα πράμα. Μαζί τρώγανε, μαζί περπατούσανε, μαζί κοιμούνταν. Έξω, έξω στην άκρη του χωριού, ο μπάρμπα-Γιάννης στο καλύβι ολομόναχος, ο Ψαρός στην αυλή. Έβγαινε ο μπάρμπα-Γιάννης στην πόρτα του πρωί πρωί, κι η πρώτη του καλημέρα ήτανε στον Ψαρό. Γύριζε τότες ο Ψαρός το κεφάλι κατά τον αφέντη του, σάλευε τ' αυτιά του με λαχτάρα κι αγάπη.

Ηρωικός γάδαρος ο Ψαρός, διακριτικός αφέντης ο μπάρμπα-Γιάννης. Γι' αυτό έζησε ο Ψαρός και χρόνια πολλά, και τον ωφέλησε τον αφέντη του, όσο γάδαρος άνθρωπο ποτές δεν ωφέλησε.

Μα όλα τα πράματα αυτουνού του κόσμου έχουν ένα τέλος, κι είχε και του μπάρμπα-Γιάννη και του Ψαρού η αχώριστη φιλία το τέλος της.

Ανέβαινε τ' αγαπημένο ζευγάρι από τον κάμπο, μέρα μεσημέρι. Αύγουστο μήνα, ήταν τρυγητός, καιρό δεν είχανε να χάνουν, τα σταφύλια περίμεναν στ' αμπέλι κομμένα, να κουβαληθούνε. Ήταν το τρίτο ταξίδι τούτο. Έπρεπε να γίνουν άλλα τρία ταξίδια, και μήτε να σταθούνε στο μισό δρόμο, να ξεκουραστούνε, δεν είχαν καιρό. Ήταν τώρα γέρος ο μπάρμπα-Γιάννης μα κι ο Ψαρός ακόμα πιο γέρος. Δεν είχε πια ο Ψαρός την πρώτη σβελτάδα του.

— Τρέχα, κακόμοιρε, του έλεγε ο μπάρμπα-Γιάννης βραχνά βραχνά, τρέχα, γιατί έχουμε άλλα τρία. Και τότες πια θα 'χεις χειμωνικόφλουδα\* απόψε στο φαγί σου. Άιντε και φτάσαμε κακορίζικε!

Κι έκανε ο Ψαρός να τρέξει γληγορότερα, μα τα πόδια του έτρεμαν, ήταν κατεβασμένα τ' αυτιά του, και γόγγυζε. Εκεί που γόγγυζε κοντοστέκεται, λυγίζουν τα γόνατά του, πέφτει κάτω, η άσπρη κοιλιά του στον ήλιο, τα πόδια του στον αέρα, τα κοφίνια με τα σταφύλια από πίσω του. Έτρεξε ο μπάρμπα-Γιάννης κατατρομασμένος, πρώτη φορά που πάθαινε τέτοιο πράμ' ο Ψαρός. Άρχισε να ξελύνει του σαμαριού το λουρί, που του παράσφιγγε την κοιλιά του Ψαρού, και του 'κοβε την αναπνοή.

— Έλα γέρο μου, σήκω καημένε, σήκω κι έχουμε τρία ταξίδια ακόμα. Σήκω και θα 'χεις και κριθάρι απόψε. Σ' αξίζει, καημένε. Σήκω. Ψαρέ μου!

Μα πού να σηκωθεί ο Ψαρός!

Σκύβει ο μπάρμπα-Γιάννης και χαδεύει τη ράχη του, το λαιμό του, το μέτωπό του, τραβάει έπειτα πάλι. Δε σηκώνεται ο Ψαρός! Του πέρασε τότες από το νου του σαν αστραπή, ο φόβος μήπως έπαθε τίποτις ο Ψαρός, μήπως — κι ο φόβος μονάχα τον έκαμε να καθίσει, ν' ακουμπήσει κάπου, να συνεφέρει, να πάρει δύναμη για να μπορέσει να κοιτάξει τα μάτια του, να προσέξει την αναπνοή του, να καταλάβει αν ζει ο Ψαρός του.

Κάθισε λαχανιασμένος από την κούραση. Κάθισε και σηκωμό πια δεν είχε, μόνο έγειρε σ' ένα βράχο πλαγινό. Ξανασυλλογίστηκε άξαφνα το δόλιο τον Ψαρό και πάσκισε να συρθεί κατακεί που ήταν πλαγιασμένος, να τόνε χαδέψει, να τον κάμει να σηκωθεί, να τον καβαλικέψει έπειτα και να πάει στο καλύβι του, να ησυχάσουν κι οι δύο τους, κι ας πάνε στο καλό τα σταφύλια.

Μα πού να σηκωθεί πια ο μπάρμπα-Γιάννης! Τώρα πια άλλο δεν έμενε μέσα στο νου του παρά να μπορέσει ν' απλώσει το χέρι του απάνω στον Ψαρό, να του δώσει να καταλάβει πως είναι κοντά του, πως παρακουράστηκε κι αυτός, και θα μείνει πλαγιασμένος, ώσπου να συνεφέρει. Μάζεψε τη στερνή του δύναμη κι άπλωσε ο γέρος το χέρι του. Έπεσε βαριά το χέρι απάνω στον άψυχο το λαιμό του Ψαρού. Έμεινε καθώς έπεσε το χέρι, έμεινε κι ο γέρος ασάλευτος, αμίλητος, αξύπνητος, κοιμόταν τον αιώνιο τον ύπνο, κοντά στον Ψαρό του, τον ήρωα τον Ψαρό, που απόθανε στη δουλειά του απάνω, σαν πολεμιστής απάνω στο κάστρο του.

Χειμωνικόφλουδα\*= φλούδες του καρπουζιού

**Ερωτήσεις:**

**Β1.** Το κείμενο του Καββαδία, «Στο άλογό μου», έχει μια πρωτότυπη μορφή και ένα αλλόκοτο περιεχόμενο. Να δικαιολογήσετε την άποψη αυτή με στοιχεία του κειμένου. (μον. 7)

**Β2.** Ποιος είναι ο **κοινός θεματικός άξονας** των δύο κειμένων («Στο άλογό μου» του Ν. Καββαδία και «Ο μπάρμπα-Γιάννης κι ο γάδαρός του» του Α. Εφταλιώτη); (μον. 5)

|  |  |
| --- | --- |
| **Κείμενο ΙΙΙ. «Επειδή» (Κώστας Βασιλείου)**Επειδή κάψατε τα δάση μου Για να κόψετε τα οικόπεδά σας Και μιλάτε για ΔασούποληΕκεί που δεν υπάρχει ούτε ένα δέντρο Επειδή ανασκάψατε τους κήπους μουΓια ν’ απλώσετε τα γήπεδά σας Και μιλάτε για ΑνθούποληΕκεί που δεν υπάρχει ούτε ένα άνθος Επειδή μωρανθήκατε\*Επειδή σκοτώνετε τον ήλιο μουΓια να πλουτίσετε τα σκότη σαςΚαι μιλάτε για Λάμπουσα Εκεί που δεν υπάρχει λάμψηΚαι μιλάτε για Αλάμπρα Εκεί που δεν υπάρχει φως Όμως υπάρχει ο Κεραυνός Και θα σας κάψει.μωρανθήκατε\*= τρελαθήκατε | **Κείμενο ΙV. «Αθήνα» (Νίκος – Αλέξης Ασλάνογλου)** Πολιτεία γυμνή, πρωινό με τις άδειες καρέκλες δεν είναι δω τόπος να μείνουμεεδώ δεν έχει δρόμους δεν έχει μάτιαμέσα σ' ερειπωμένα παράθυραμια μυρωδιά γκαζιού και κίτρινης λαδομπογιάς. |

**Ερωτήσεις:**

**Β3**. Ποιο **«ηθικό σχήμα»** ισχύει στο πιο ποίημα «Επειδή»; Να το παρουσιάσετε και να το αναλύσετε. (μον. 7)

**Β4**. Tο ποίημα του Κώστα Βασιλείου, «Επειδή», αποτελεί μια **«καταγγελία»**. Να δικαιολογήσετε τον

χαρακτηρισμό αυτό.(μον. 5)

**Β5.** Για ποιους **λόγους**, σύμφωνα με τον Ασλάνογλου, η πόλη (Αθήνα) **«δεν είναι τόπος να μείνουμε»**;

(μον. 6 )

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Οι Διδάσκουσες: Η Συντονίστρια Β.Δ Ο Διευθυντής

Κασκάνη Ελένη Δέσποινα Πίτρου Χριστοδουλίδης Ανδρέας

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ ------------------

Αγαθοκλέους Γιάννα

--------------------------